Universis presentes litteras inspecturis, Hugo miseratione divina episcopus, Guido decanus et capitulum Eduenses, salutem in Domino sempiternam. Noveritis quod nos dominus episcopus attendentes bona dicti capituli que sequuntur esse magis vicina et propinqua nobis et bonis sedis episcopatus Eduensis nostri et ipsis bonis annexa vel quasi, quam bona nostra infrascripta: et nos dicti decanus et capitulum considerantes dicta bona dicti domini episcopi infrascripta posse percipi magis pacifice et haberi a nobis, quam dicta bona nostra que sequuntur, eo quod ex vicinitate et propinquitate ac annexione vel quasi terrarum et bonorum, rixe et discordie inter partes sepe consueverunt oriri: considerata circa hoc utilitate evidenti nostre ecclesie Eduensis, sedis videlicet et ecclesie, permutationem et excambium ad invicem facimus de rebus et bonis nostris inferius annotatis: scilicet, nos dictus episcopus, damus et permutamus et concedimus dicto capitulo et successoribus suis imperpetuum omnes fructus, redditus, exitus et proventus patronatuum ecclesie sancte Sabine, et de Marrigneyo in Morvento, et de sancto Prejecto versus Arnetum, ecclesiarum parochialium nostre diocesis, et etiam census reddituales annuos quos habemus et percipere consuevimus supra parochiales ecclesias subsequentes nostre dyocesis Eduensis: videlicet supra ecclesiam Ville Porcorum, quatuor libras Vien, et quinque libras cere; supra ecclesiam de Datheyo, sexaginta solidos Vien.; item, supra ecclesiam de Luzeio, quatuor libras Vien. et decem libras cere; item, supra ecclesiam de Montaniaco, decem libras Vien.; item, supra ecclesiam de Volabro, sexaginta solidos Vien.; item, supra ecclesiam Montis sancti Iohannis, sexaginta solidos Vien.; item, supra ecclesiam de Ulmo, sex libras et quinque solidos Vien.; supra ecclesiam de Pogues, sexaginta et duos solidos et sex denarios Vien.; supra ecclesiam Roiche de Braigneo, quinquaginta solidos Vien.; item, supra ecclesiam de Coranceio, sexaginta quindecim solidos Vien.; supra ecclesiam de Vodenayo, quinquaginta solidos Vien.; supra ecclesiam de Sauciaco, triginta solidos Vien. et quatuor libras cere; item, supra ecclesiam sancti Iohannis de Narroces, quinquaginta solidos Vien.; item, supra ecclesiam de Arnaio, sex libras Vien.; supra ecclesiam de Chaciaco, quadraginta solidos Vien. et duas libras cere; supra ecclesiam de Poileyo, quadraginta solidos Vien.; supra ecclesiam Vici de Chacenay, centum solidos Vien. et sex libras cere; supra ecclesiam de Brecis, sexaginta solidos Vien.; supra ecclesiam de Domna Petra versus Sedelocum, quadraginta solidos Vien.; item, supra ecclesiam de Cuciaco, triginta quinque solidos Vien.; supra ecclesiam de Cuziaco, triginta solidos Vien.; supra ecclesiam de Roseriis, triginta solidos Vien.; supra ecclesiam de Polio, triginta solidos Vien.; item, supra ecclesiam de Taisilleio, triginta solidos Vien.; supra ecclesiam sancti Aniani, triginta solidos Vien.; supra ecclesiam de Gilliaco, quadraginta solidos Vien.; item, supra ecclesiam de Vitriaco, triginta solidos Vien.; et supra ecclesiam de Baalom, triginta solidos Vien. Et etiam damus ipsi capitulo sex bichetos avene ad mensuram loci, quos habemus annuatim et percipimus costumales supra domum que fuit Iaqueti de Rivello, sitam juxta stallos seu banna macelli castri Eduensis. De quibus fructibus, redditibus, exitibus et proventibus patronatuum et censibus predictis, nos dictus episcopus devestimus nos et ipsam sedem nostram Eduensem, et dictum capitulum et successores suos per traditionem presentium investimus: que predicta damus dicto capitulo et permutamus cum eis pro bonis et rebus ipsius capituli infrascriptis, que nobis dant et sedi nostre Eduensi et permutant nobiscum decanus et capitulum antedicti, salvis nobis episcopo predicto et successoribus nostris et retentis presentatione, collatione et institutione dictarum ecclesiarum sicut ante permutationem hujusmodi habebamus: et sciendum est quod nos dictus episcopus promittimus pro nobis et successoribus nostris et tenemur reddere et solvere anno quolibet et ressarcire dicto capitulo quinquaginta quinque libras Vien. pro fructibus et exitibus dicti patronatus sancte Sabine, tamdiu quamdiu discretus vir magister Petrus de Pomarco, canonicus ecclesie de Belna, percipiet fructus et exitus ipsius patronatus, de quibus fructibus eidem Petro provisum esse dicitur donec sibi provisum fuerit de beneficio sine cura: quando vero Petrus dictos fructus non percipiet vel dimittet, dictum capitulum ipsos fructus auctoritate propria percipiet et habebit, et nos tunc non tenebimur decetero nec successores nostri ad solutionem dictarum quinquaginta quinque librarum Vien.: ymo, erimus quitti et immunes perpetuo a solutione earum. Nos vero dicti decanus et capitulum damus et concedimus imperpetuum dicto domino episcopo et successoribus suis et dicte sedi Eduensi et permutamus cum ipso pro predictis fructibus, exitibus et proventibus patronatuum et censuum predictorum, terram nostram et villam sancti Iohannis de Vallibus, omnes redditus et proventus ipsius terre et ville et pertinenciarum suarum, cum suis juribus universis: quam terram acquisivimus ab Hugone de Marneio, domicello; item, sexaginta libras Turon. reddituales quas habemus et percipimus super medietatem castri de Glenna, quam medietatem dictus dominus episcopus emit et acquisivit a venerabili viro Iohanne de sancto Verano, archidiacono Siccalonie in ecclesia Aurelianensi: quas sexaginta libras Turon. dictus episcopus nobis dedit pro augmentatione distributionum de quatuor denariis Vien. cuilibet canonico Eduensi, facienda singulis diebus ultra distributionem solitam, qui presens fuerit ad Matutinas in Eduensi ecclesia decantandas; item, sexaginta solidos Turon. reddituales quos dictus archidiaconus nobis dedit supra dictam medietatem castri de Glenna, distribuendos annuatim, quamdiu vixerit dictus archidiaconus, die qua missa de sancto Spiritu in Eduensi ecclesia celebrabitur pro eodem, et post ejus mortem, die qua suum anniversarium ibi fiet; item, viginti libras Vien. reddituales quas habemus et percipimus super preposituram de Sedeloco, quam acquisivit dictus dominus episcopus ab Huone de Trocheriis, milite, et quas viginti libras nobis dedit dictus episcopus, una cum decem libris Vien. redditualibus supra domum nostram de Canabis, quam ipse dominus episcopus fecit fieri et edificari pro distributionibus faciendis de dictis triginta libris anno quolibet imperpetuum singulis diebus jovis jejuniorum Quatuor Temporum, quibus diebus missa de sancto Spiritu ad vitam ipsius episcopi et post ejus obitum, officium pro defunctis seu ejus anniversarium, debent fieri et celebrari in nostra Eduensi ecclesia: dictas autem decem libras supra domum nostram de Canabis non damus ipsi domino episcopo, sed retinemus easdem. Item, damus ipsi episcopo et sedi Eduensi quinquaginta solidos Parisien. reddituales, quos nobis dictus dominus episcopus et successores sui tenentur solvere annuatim pro distributione facienda die qua missa de Corpore Domini nostri Ihesu Christi celebrabitur in ipsa ecclesia Eduensi, quos quinquaginta solidos ipse episcopus emit a Gerardo de Monte Entelini, milite, et eos nobis dedit pro distributione predicta facienda, qui miles et sui eos habebant et percipere debebant de bonis episcopatus Eduensis. Item, damus cum predictis terram nostram de Baugiaco versus Yssiacum et mansum dicti Quoque. De quibus omnibus et singulis bonis nostris predictis datis a nobis ipsi domino episcopo et suis successoribus nos dicti decanus et capitulum devestimus nos, pro nobis et successoribus nostris, et dictum dominum episcopum pro se et pro successoribus suis per traditionem presentium investimus: et promittimus bona fide et tenemur reddere et solvere perpetuo de bonis nostri capituli dictos quatuor denarios pro augmentatione distributionum Matutinarum predicta, et dictas triginta libras Vien. distribuendas diebus misse de sancto Spiritu et anniversarii ipsius domini episcopi supradictis, et etiam sexaginta solidos Turon. et quinquaginta solidos Parisien. antedictos: promittentes bona fide nos dicti episcopus et capitulum, omnia et singula antedicta prout superius sunt expressa garentire ac tenere firmiter et inviolabiliter observare et in nullo contraire, et ad hoc nos et successores nostros et bona nostra dicte sedis et capituli expresse obligamus. In cujus rei testimonium nos dictus episcopus sigillum nostrum et nos dicti decanus et capitulum sigillum sancti Nazarii Eduensis quo utimur hiis presentibus duximus apponenda. Datum Edue, anno Domini millesimo ducentesimo nonagesimo sexto, mense Novembris.